Document ID: 32013D0432

DEĊIŻJONI TA’ IMPLIMENTAZZJONI TAL-KUMMISSJONI
tat-13 ta’ Awwissu 2013
li temenda d-Deċiżjoni 2011/207/UE li tistabbilixxi programm speċifiku ta’ kontroll u spezzjoni marbut mal-irkupru tat-tonn fil-Lvant tal-Atlantiku u fil-Mediterran
(notifikata bid-dokument C(2013) 5224)
(2013/432/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1224/2009 tal-20 ta’ Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli ta’ Politika Komuni tas-Sajd (1), u partikolarment l-Artikolu 95 tiegħu,
Billi:
(1)
Fl-2006, il-Kummissjoni Internazzjonali għall-Konservazzjoni tat-Tonn tal-Atlantiku (ICCAT) adottat pjan pluriennali ta’ rkupru għat-tonn fil-Lvant tal-Atlantiku u fil-Mediterran. L-ICCAT emendat il-pjan pluriennali ta’ rkupru matul il-Laqgħa Annwali tal-2008. Il-pjan emendat kien traspost fil-liġi tal-Unjoni permezz tar-Regolament tal-Kunsill (KE) Nru 302/2009 tas-6 ta’ April 2009 li jistabbilixxi pjan multiannwali għall-irkupru tat-tonn fil-Lvant tal-Atlantiku u fil-Mediterran (2). Dan il-pjan kien emendat aktar u approvat fil-Laqgħa Annwali tal-ICCAT tal-2010 permezz tar-Rakkomandazzjoni 10-04 u trasposta fil-liġi tal-Unjoni permezz tar-Regolament (UE) Nru 500/2012 tal-Parlament Ewropew u l-Kunsill tat-13 ta’ Ġunju 2012 li jemenda r-Regolament tal-Kunsill (KE) Nru 302/2009 dwar pjan multiannwali għall-irkupru tat-tonn fil-Lvant tal-Atlantiku u tal-Mediterran (3).
(2)
Sabiex tiġi żgurata l-implimentazzjoni b’suċċess tal-pjan ta’ rkupru emendat, ġiet adottata d-Deċiżjoni tal-Kummissjoni 2009/296/KE (4) li tistabbilixxi programm speċifiku ta’ kontroll u spezzjoni li jkopri perjodu ta’ sentejn, mill-15 ta’ Marzu 2009 sal-15 ta’ Marzu 2011.
(3)
Il-programm speċifiku ta’ kontroll u spezzjoni relatat mal-irkupru tat-tonn fil-Lvant tal-Atlantiku u l-Mediterran, kif stabbilit mid-Deċiżjoni tal-Kummissjoni 2011/207/UE (5), kien adottat bil-ħsieb li tkun żgurata l-kontinwità tal-programm stabbilit mid-Deċiżjoni 2009/296/KE u li jiġu implimentati b’mod immedjat ċerti dispożizzjonijiet tar-Rakkomandazzjoni 10-04 tal-ICCAT. Id-Deċiżjoni 2011/207/UE tkopri l-perjodu mill-15 ta’ Marzu 2011 sal-15 ta’ Marzu 2014.
(4)
Fid-dawl tad-diskussjonijiet fl-ICCAT fil-Laqgħa Annwali tal-2011 u bil-ħsieb li jiġu implimentati bis-sħiħ id-dispożizzjonijiet meħtieġa mill-ICCAT, kien xieraq li, fl-assenza tat-traspożizzjoni ta’ dawk ir-rekwiżiti fil-Liġi tal-UE, li tiġi emendata d-Deċiżjoni 2011/207/UE biex jiġu implimentati r-rekwiżiti dwar it-teħid ta’ kampjuni u l-operazzjonijiet pilota stipulati fil-paragrafu 87 tar-Rakkomandazzjoni 10-04 tal-ICCAT li tistabbilixxi pjan pluriennali ta’ rkupru għat-tonn fil-Lvant tal-Atlantiku u l-Mediterran. Għalhekk, ġiet ippubblikata d-Deċiżjoni ta’ Implimentazzjoni tal-Kummissjoni 2012/246/UE tat-2 ta’ Mejju 2012 li temenda d-Deċiżjoni 2011/207/UE li tistabbilixxi programm speċifiku ta’ kontroll u spezzjoni marbut mal-irkupru tat-tonn fil-Lvant tal-Atlantiku u fil-Mediterran (6).
(5)
Fil-Laqgħa Annwali tagħha fl-2012, l-ICCAT adottat ir-Rakkomandazzjoni 12-03 li temenda l-pjan pluriennali għall-irkupru tat-tonn. Bil-ħsieb li tkun żgurata l-kontinwità tal-programm stabbilit bid-Deċiżjoni 2011/207/UE u jkun hemm l-implimentazzjoni immedjata ta’ ċerti dispożizzjonijiet tar-Rakkomandazzjoni 12-03 tal-ICCAT huwa xieraq li jiġu aġġornati u kkorreġuti ċerti referenzi li ma għadhomx jgħoddu jew li mhumiex korretti li kienu jeżistu fid-Deċiżjoni 2011/207/UE.
(6)
Id-Deċiżjoni 2011/207/UE għandha għaldaqstant tiġi emendata skont dan.
(7)
Il-miżuri stabbiliti f’din id-Deċiżjoni huma skont l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Id-Deċiżjoni 2011/207/UE hija emendata kif ġej:
(1)
L-Artikolu 1 jinbidel b’dan li ġej:
“Artikolu 1
Din id-Deċiżjoni tistabbilixxi programm ta’ kontroll u spezzjoni speċifiku sabiex tkun żgurata l-implimentazzjoni armonizzata tal-pjan pluriennali ta’ rkupru għat-tonn fil-Lvant tal-Atlantiku u l-Mediterran adottat mill-Kummissjoni Internazzjonali għall-Konservazzjoni tat-Tonn fl-Atlantiku (ICCAT) fl-2006 kif traspost bir-Regolament (KE) Nru 302/2009 li ġie traspost fil-liġi tal-Unjoni bir-Regolament (UE) Nru 500/2012 tal-Parlament Ewropew u tal-Kunsill (*) u kif emendat l-aħħar bir-Rakkomandazzjoni 12-03 tal-ICCAT tal-10 ta’ Diċembru 2012.
(*) ĠU L 157, 16.6.2012,p. 1.”" 						
(2)
Fl-Artikolu 3, il-punt 2 jinbidel b’dan li ġej:
“2.
l-operazzjonijiet kollha tal-qbid, tal-iżbark, tat-trasferimenti, tat-trasbordi u tat-tqegħid fil-gaġeġ, inkluża l-implimentazzjoni ta’ studji pilota dwar kif tista’ ssir stima aħjar tal-għadd u l-piż tat-tonn fil-mument tal-qbid u tat-tqegħid fil-gaġeġ, inkluż l-użu ta’ sistemi sterjoskopiċi, u l-programm bl-użu ta’ sistemi ta’ kameras sterjoskopiċi jew tekniki alternattivi li jipprovdu preċiżjoni ekwivalenti, li għandhom ikopru 100 % ta’ kull operazzjoni tat-tqegħid fil-gaġeġ sabiex jiġi rfinat l-għadd u l-piż tal-ħut f’kull operazzjoni tat-tqegħid fil-gaġeġ;”
(3)
L-Artikolu 4 huwa emendat kif ġej:
(a)
Il-punt 4 jinbidel b’dan li ġej
“4.
l-implimentazzjoni ta’ kwalunkwe programm tal-osservatur fl-Unjoni, inkluż il-programm tal-osservatur tal-Istati Membri, u l-Programm Reġjonali tal-Osservatur tal-ICCAT, kif previst fil-punti 90, 91 u 92 u l-Anness 7 tar-Rakkomandazzjoni 12-03 tal-ICCAT;”
(b)
Il-punti 6, 7, 8, 9 u 10 jinbidlu b’dan li ġej
“6.
il-miżuri u l-kundizzjonijiet tekniċi speċifiċi għas-sajd għat-tonn kif previst fir-Rakkomandazzjoni 12-03 tal-ICCAT, b’mod partikolari r-regoli dwar id-daqs minimu u l-kundizzjonijiet assoċjati;
7.
ir-restrizzjonijiet kwantitattivi fuq il-qabdiet u kwalunkwe kundizzjoni speċifika assoċjata magħhom, inkluż il-monitoraġġ tal-użu tal-kwota, kif previst fir-Rakkomandazzjoni 12-03 tal-ICCAT;
8.
ir-regoli ta’ dokumentazzjoni applikabbli għat-tonn, kif previst fir-Rakkomandazzjoni 12-03 tal-ICCAT.
9.
l-implimentazzjoni ta’ studji pilota dwar kif tista’ ssir stima aħjar kemm tal-għadd kif ukoll tal-piż tat-tonn fil-mument tal-qabda u t-tqegħid fil-gaġeġ inkluż permezz tal-użu ta’ sistemi sterjoskopiċi.
10.
l-implimentazzjoni ta’ programm li juża sistemi ta’ kameras sterjoskopiċi jew tekniki alternattivi li jipprovdu preċiżjoni ekwivalenti, li għandhom ikopru 100 % tal-operazzjonijiet kollha tat-tqegħid fil-gaġeġ sabiex jiġi rfinat l-għadd u l-piż tal-ħut f’kull operazzjoni tat-tqegħid fil-gaġeġ.”
(4)
Fl-Artikolu 7, il-punti 1 u 2 jinbidlu b’dawn li ġejjin:
“1.
l-Iskema tal-ICCAT tal-Ispezzjoni Internazzjonali Konġunta, kif previst fil-punti 99, 100 u 101 u l-Anness 8 tar-Rakkomandazzjoni 12-03 tal-ICCAT;
2.
il-metodoloġija tal-ispezzjoni kif previst fir-Rakkomandazzjoni 12-03 tal-ICCAT, u b’mod partikolari l-Anness 8 tagħha;”
(5)
Fl-Artikolu 9, il-paragrafu 1 jinbidel b’dan li ġej:
“1. L-Istat Membru li jkun beħsiebu jwettaq sorveljanza u jispezzjona bastimenti tas-sajd fl-ilmijiet taħt il-ġuriżdizzjoni ta’ Stat Membru ieħor fil-qafas ta’ Pjan ta’ Użu Konġunt, għandu jinnotifika l-intenzjonijiet tiegħu lill-punt ta’ kuntatt tal-Istat Membru kostali kkonċernat, kif imsemmi fl-Artikolu 80, il-paragrafu 5 tar-Regolament (KE) Nru 1224/2009 u lill-EFCA.”
(6)
fl-Artikolu 12, il-paragrafu 1 jinbidel b’dan li ġej:
“1. Il-programm speċifiku ta’ kontroll u spezzjoni għandu jiġi implimentat permezz ta’ programmi nazzjonali ta’ azzjoni ta’ kontroll, kif imsemmi fl-Artikolu 46 tar-Regolament (KE) Nru 1224/2009, adottati mill-Greċja, Spanja, Franza, l-Italja, Ċipru, Malta u l-Portugall, u mill-1 ta’ Lulju 2013 mill-programm nazzjonali ta’ azzjoni ta’ kontroll kif adottat mill-Kroazja.”
(7)
L-Artikolu 15 huwa emendat kif ġej:
(a)
Il-paragrafu 2 jinbidel b’dan li ġej:
“2. Fil-15 ta’ Lulju u fil-15 ta’ Settembru ta’ kull sena għandhom jiġu kkomunikati rapporti interim għall-perjodu sa tmiem ix-xahar ta’ qabel u fil-15 ta’ Jannar għandu jiġi kkomunikat rapport finali li jkopri s-sena ta’ qabel.”
(b)
Fil-paragrafu 3(b), il-punti (i) u (ii) jinbidlu b’dan li ġej:
“(i)
il-bastiment tas-sajd (l-isem, il-bandiera, l-irkaptu u n-numru tal-ICCAT, in-numru tar-reġistru tal-flotta tal-Komunità jew il-kodiċi ta’ identifikazzjoni estern), in-nassa, ir-razzett jew l-impriża impenjata fl-ipproċessar u/jew il-kummerċ tal-prodotti tat-tonn ikkonċernati;
(ii)
id-data u l-post tal-ispezzjoni u l-ammont ta’ tonn relatati mal-ksur;”
(8)
L-Annessi I, II, III u IV jinbidlu bit-test fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-13 ta’ Awwissu 2013.

Labels: 20
6